Maktabgacha taʼlim sohasida davlat-xususiy sherikchilik munosabatlarini yanada ragʻbatlantirish chora-tadbirlari toʻgʻrisida
(resolution, 2022-08-03)

Oʻzbekiston Respublikasi Prezidentining “Maktabgacha taʼlim tizimini yanada ragʻbatlantirish va rivojlantirish chora-tadbirlari toʻgʻrisida” 2018-yil 5-apreldagi PQ-3651-son qarori ijrosini taʼminlash, shuningdek maktabgacha taʼlim sohasida davlat-xususiy sherikchilik munosabatlarini yanada ragʻbatlantirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Maktabgacha taʼlim tizimini yanada ragʻbatlantirish va rivojlantirish chora-tadbirlari toʻgʻrisida” 2018-yil 5-apreldagi PQ-3651-son qaroriga muvofiq: nodavlat maktabgacha taʼlim muassasalarini rivojlantirish va davlat-xususiy sherikchilik munosabatlarini ragʻbatlantirish bilan bogʻliq tadbirlarga yoʻnaltiriladigan mablagʻlar Oʻzbekiston Respublikasi Vazirlar Mahkamasi huzuridagi Oʻzbekiston Respublikasini rivojlantirish davlat dasturlarini moliyalashtirish jamgʻarmasida alohida ochiladigan maxsus hisobvaraqda jamlanishi; davlat-xususiy sherikchilik shartlari asosida tashkil qilinadigan nodavlat maktabgacha taʼlim muassasalariga davlat maktabgacha taʼlim muassasasining bir nafar tarbiyalanuvchisiga sarflanadigan summaning 50 foizidan, Oʻzbekiston Respublikasi Prezidentining 2021-yil 10-iyundagi PQ-5144-son qarori bilan tasdiqlangan olis va chekka hududlarda 75 foizidan yuqori boʻlmagan miqdorda Oʻzbekiston Respublikasining Davlat budjetidan subsidiyalar ajratilishi belgilanganligi maʼlumot uchun qabul qilinsin. Oʻzbekiston Respublikasi Prezidentining 2021-yil 10-iyundagi PQ-5144-son qarori bilan tasdiqlangan olis va chekka hududlarda joylashgan davlat-xususiy sheriklik asosidagi nodavlat maktabgacha taʼlim tashkilotlariga “Yoshlar daftari”, “Temir daftar” yoki “Ayollar daftari”ga kiritilgan oilalarning har bir tarbiyalanuvchi farzandlari uchun mazkur daftarlar jamgʻarmalari hisobidan davlat maktabgacha taʼlim tashkilotining bir nafar tarbiyalanuvchisi uchun sarflanadigan xarajatlar summasining 25 foizi miqdorida subsidiya toʻlanadi. Bunda, mazkur subsidiya ushbu bandining uchinchi xatboshidagi subsidiyaga qoʻshimcha ravishda toʻlanadi. 2. Quyidagilar: Oʻzbekiston Respublikasi Vazirlar Mahkamasi huzuridagi Oʻzbekiston Respublikasini rivojlantirish davlat dasturlarini moliyalashtirish jamgʻarmasining maxsus hisobvaragʻi mablagʻlaridan foydalanish tartibi toʻgʻrisida nizom 1-ilovaga; Davlat-xususiy sherikchilik shartlari asosida faoliyat yuritadigan nodavlat maktabgacha taʼlim tashkilotlariga Oʻzbekiston Respublikasi Davlat budjeti mablagʻlaridan subsidiyalar ajratish tartibi toʻgʻrisida nizom 2-ilovaga muvofiq tasdiqlansin. 3. Belgilab qoʻyilsinki, 2018-yil davomida maxsus hisobvaraq tashkil etilgunga qadar tijorat banklarining oʻz mablagʻlari hisobidan nodavlat maktabgacha taʼlim muassasasini tashkil etish uchun ajratilgan imtiyozli kreditlar maxsus hisobvaraqda jamlangan mablagʻlar hisobidan qoplab beriladi. 4. Oʻzbekiston Respublikasi Maktabgacha taʼlim vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Q.V. Akmalov, Oʻzbekiston Respublikasi Bosh vazirining oʻrinbosari — Investitsiyalar boʻyicha davlat qoʻmitasi raisi S.R. Xolmuradov va Oʻzbekiston Respublikasi maktabgacha taʼlim vaziri A.V. Shin zimmalariga yuklansin. 1. Mazkur Nizom Oʻzbekiston Respublikasi Vazirlar Mahkamasi huzuridagi Oʻzbekiston Respublikasini rivojlantirish davlat dasturlarini moliyalashtirish jamgʻarmasining maxsus hisobvaragʻi (keyingi oʻrinlarda maxsus hisobvaraq deb ataladi) mablagʻlaridan foydalanish tartibini belgilaydi. 2. Maxsus hisobvaraq mablagʻlaridan ustuvor ravishda Oʻzbekiston Respublikasi Maktabgacha taʼlim vazirligida shakllantirilgan tuzilgan bitimlarning yagona reyestriga kiritilgan tadbirkorlik subyektlarining davlat-xususiy sherikchilik shartlari asosida nodavlat maktabgacha taʼlim tashkilotlarini tashkil etishni nazarda tutuvchi loyihalarini moliyalashtirish maqsadida foydalaniladi. Maxsus hisob varaq mablagʻlaridan zarur hollarda Oʻzbekiston Respublikasi Maktabgacha taʼlim vazirligida shakllantirilgan tuzilgan bitimlarning yagona reyestriga kiritilmagan tadbirkorlik subyektlarining nodavlat maktabgacha taʼlim tashkilotlarini tashkil etishni nazarda tutuvchi loyihalarini moliyalashtirish maqsadida ham foydalanilishi mumkin. 3. Oʻzbekiston Respublikasi Vazirlar Mahkamasi huzuridagi Oʻzbekiston Respublikasini rivojlantirish davlat dasturlarini moliyalashtirish jamgʻarmasi (keyingi oʻrinlarda Jamgʻarma deb ataladi) ijro etuvchi direksiyasi hamda tijorat banklari oʻrtasida 3 yillik imtiyozli davr bilan kamida 15 yil muddatga foizsiz mablagʻ ajratish toʻgʻrisida bosh kelishuv imzolanadi. 2020-yil 1-yanvardan boshlab pul mablagʻlarni taqdim etish va tijorat banklari tomonidan tadbirkorlik subyektlariga kreditlar ajratishning yangi tartibi belgilanadi. 4. Maxsus hisobvaraqdan tijorat bankiga mablagʻ ajratish boʻyicha bosh kelishuvda bank ushbu mablagʻlardan tadbirkorlik subyektlariga mazkur Nizomda nazarda tutilgan loyihalarni moliyalashtirish maqsadida kredit berish uchun foydalanishi qatʼiy belgilanadi. 5. Maxsus hisobvaraqdan tijorat banklariga tadbirkorlik subyektlarining loyihalariga kredit uchun ajratiladigan mablagʻlar kredit ajratish muddatiga qarab, tegishli balans hisobvaraqlarida hisobga olinadi. 6. Tijorat banklari kredit ajratish boʻyicha buyurtmalarni bosh kelishuvga asosan Jamgʻarmaga taqdim etadi. 7. Jamgʻarma tijorat banklari tomonidan taqdim etilgan buyurtmalarga asosan 3 bank ish kunida kredit ajratish uchun ushbu mablagʻlarni tijorat banklarining tegishli balans hisobvaragʻiga oʻtkazib beradi. 8. Tijorat banklari tomonidan imtiyozli kreditlar ajratish maxsus hisobvaraqdan tijorat banklariga ajratilgan mablagʻlar doirasida amalga oshiriladi. 9. Tijorat banklari tomonidan tadbirkorlik subyektlariga 2019-yil 31-dekabrgacha 3 yillik imtiyozli davr bilan 15 yil muddatga yillik 1 foiz stavkada imtiyozli kreditlar ajratiladi. 2020-yil 1-yanvardan boshlab kreditlashning yangi tartibi joriy etiladi. 10. Tijorat banklari tomonidan tadbirkorlik subyektlariga kreditlar qaytarishlik, toʻlovlilik, taʼminlanganlik, muddatlilik va maqsadli foydalanish shartlari asosida beriladi. 11. Tijorat banklari maxsus hisobvaraqdan ajratilgan mablagʻlar hisobidan berilgan imtiyozli kreditlar va ularning maqsadli sarflanishi yuzasidan belgilangan tartibda Jamgʻarmaga hisobot topshiradi. 12. Maxsus hisobvaraq mablagʻlari hisobidan ajratilgan kreditlardan maqsadli foydalanilishi tijorat banklari tomonidan Jamgʻarma bilan birgalikda doimiy ravishda monitoring qilib boriladi. 13. Tijorat banklari tomonidan maxsus hisobvaraqdan jalb etilgan mablagʻlarni qaytarish, tijorat banklari va tadbirkorlik subyektlari oʻrtasida tuzilgan grafik asosida amalga oshiriladi. Tadbirkorlik subyektlari tomonidan kredit mablagʻlari oʻz vaqtida qaytarilmagan taqdirda jalb etilgan mablagʻlar tijorat banklari tomonidan oʻz mablagʻlari hisobidan Jamgʻarmaga qaytariladi. 14. Maxsus hisobvaraq mablagʻlarini boshqarish Jamgʻarma ijro etuvchi direksiyasi tomonidan amalga oshiriladi. Jamgʻarma ijro etuvchi direksiyasi: maxsus hisobvaraq tushumi va xarajatlari prognozini manbalar, hududlar va choraklar boʻyicha tayyorlaydi, uning bajarilishini tahlil qiladi va monitoringini yuritadi; maxsus hisobvaraq mablagʻlarining tushishi va taqsimlanishi hisobini yuritadi, mazkur Nizom va qonun hujjatlarida nazarda tutilgan xarajatlarni amalga oshiradi, maxsus hisobvaraq budjetining ijrosi toʻgʻrisidagi hisobotni tuzadi; qonun hujjatlariga muvofiq maxsus hisobvaraq mablagʻlarining ishlatilishi toʻgʻrisidagi hisobotni Oʻzbekiston Respublikasi Moliya vazirligiga hamda Vazirlar Mahkamasiga taqdim etadi. 15. Mazkur Nizom talablarini buzganlikda aybdor shaxslar qonun hujjatlariga muvofiq javob beradi. 1. Mazkur Nizom davlat-xususiy sherikchilik shartlari asosida faoliyat yuritadigan nodavlat maktabgacha taʼlim tashkilotlariga (keyingi oʻrinlarda taʼlim muassasasi deb ataladi) Oʻzbekiston Respublikasi Davlat budjetidan subsidiyalar (keyingi oʻrinlarda subsidiyalar deb ataladi) ajratish tartibini belgilaydi. 2. Subsidiyalar nodavlat taʼlim muassasalariga har oyda taʼlim tashkilotlarida taʼlim olayotgan har bir bola uchun (9 va 10,5 soatlik ish rejimidagi) davlat maktabgacha taʼlim tashkilotining bir nafar tarbiyalanuvchisiga sarflanadigan xarajatlar summasining quyidagi miqdorlarida ajratiladi: Toshkent shahrida — 30 foiz; Nukus shahri hamda viloyat markazlarida — 40 foiz; qolgan hududlarda — 50 foiz. 3. Taʼlim muassasalariga Oʻzbekiston Respublikasi Davlat budjetidan subsidiyalar ajratish va toʻlash mazkur Nizomga 1-ilovada keltirilgan sxemaga muvofiq amalga oshiriladi. 4. Subsidiyalar miqdorini belgilash uchun Oʻzbekiston Respublikasi Moliya vazirligi va Maktabgacha taʼlim vazirligi tomonidan davlat maktabgacha taʼlim tashkilotlarida bir nafar tarbiyalanuvchi uchun sarflanadigan xarajatlar miqdori aniqlanadi. 5. Davlat maktabgacha taʼlim tashkilotining bir nafar tarbiyalanuvchisi uchun sarflanadigan xarajatlar summasi bir yilda bir marta Oʻzbekiston Respublikasi Davlat budjetidan maktabgacha taʼlim tashkilotlarining xarajatlar smetalari roʻyxatdan oʻtkazilgandan soʻng ularga ajratilgan mablagʻlar miqdorini umumiy bolalar soniga boʻlgan holda aniqlanadi. Bunda, bir nafar tarbiyalanuvchi uchun sarflanadigan xarajatlar summasini hisoblashda “Asosiy vositalar boʻyicha xarajatlar”, “elektr energiya va tabiiy gaz xarajatlarining Davlat budjeti mablagʻlari hisobidan kompensatsiya toʻlanmagan 50 foizli qismi”, ixtisoslashtirilgan va sanatoriya tipidagi maktabgacha taʼlim tashkilotlarini saqlash uchun rejalashtirilgan mablagʻlar va ularda qatnovchi bolalar soni hisobga olinmaydi. 6. Yil davomida qonun hujjatlariga muvofiq ish haqi miqdorlari va shartlari oʻzgargan hollarda davlat maktabgacha taʼlim tashkilotining bir nafar tarbiyalanuvchisi uchun sarflanadigan xarajatlar summasi miqdori tegishli qismi boʻyicha qayta koʻrib chiqiladi. 7. Subsidiyalar tegishli moliya yili uchun Qoraqalpogʻiston Respublikasi budjeti, viloyatlar va Toshkent shahar mahalliy budjetlari parametrlarida taʼlim sohasi uchun nazarda tutilgan mablagʻlar hisobidan belgilangan tartibda Qoraqalpogʻiston Respublikasi Moliya vazirligi, viloyatlar va Toshkent shahar moliya bosh boshqarmalari (keyingi oʻrinlarda moliya organlari deb ataladi) tomonidan rejalashtiriladi. 8. Taʼlim tashkiloti Oʻzbekiston Respublikasi Maktabgacha taʼlim vazirligi bilan davlat-xususiy sherikchilik toʻgʻrisida kelishuv imzolagandan soʻng, subsidiyalar ajratish uchun joylashgan hududidan kelib chiqib, moliya organlariga ariza bilan murojaat qiladi. 9. Arizaga quyidagilar ilova qilinadi: ariza beruvchining — yuridik shaxs boʻlgan tadbirkorlik subyektining nomi, joylashgan eri (pochta manzili) va tashkiliy-huquqiy shaklini tasdiqlovchi guvohnoma, tijorat bankidagi hisob raqamlar rekvizitlari; Oʻzbekiston Respublikasi Maktabgacha taʼlim vazirligi bilan davlat-xususiy sherikchilik shartlari asosida nodavlat maktabgacha taʼlim tashkilotini tashkil etish toʻgʻrisida imzolangan kelishuv nusxasi; taʼlim tashkilotining quvvati, faoliyatining boshlanish sanasi va ota-onalar (yoki ularning oʻrnini bosuvchi shaxslar) toʻlovi toʻgʻrisidagi maʼlumotnoma. 10. Moliya organi taʼlim tashkilotining arizasi kelib tushgan kundan boshlab, besh ish kuni mobaynida uning mazkur Nizomda belgilangan talablarga mosligini oʻrganib chiqadi va arizani qanoatlantirish yoki uni rad etish toʻgʻrisida qaror qabul qiladi va taʼlim tashkilotini subsidiyalar ajratish yoki arizani rad etish toʻgʻrisida asoslantirilgan holda yozma shaklda, shu jumladan elektron axborot tizimi orqali xabardor qiladi. Taʼlim tashkilotiga subsidiyalar ajratish moliya organi rahbarining tegishli buyrugʻi bilan rasmiylashtiriladi hamda buyruqda subsidiyani ajratish davri koʻrsatiladi. 11. Moliya organi tomonidan taʼlim tashkilotiga subsidiya ajratish taʼlim muassasasi va Oʻzbekiston Respublikasi Maktabgacha taʼlim vazirligi oʻrtasida subsidiyalarni ajratish toʻgʻrisida tuzilgan bitimda koʻrsatilgan muddat davomida amalga oshiriladi. 12. Moliya organi: taʼlim tashkiloti Oʻzbekiston Respublikasi Maktabgacha taʼlim vazirligi tomonidan yuritiladigan tegishli reyestrga kiritilmaganligi; taʼlim tashkiloti davlat-xususiy sherikchiligi toʻgʻrisidagi kelishuvda belgilangan ijtimoiy majburiyatlarning bajarilmasligi sababli Oʻzbekiston Respublikasi Maktabgacha taʼlim vazirligining tavsiyasiga koʻra subsidiya ajratilishini rad etishga haqlidir. 13. Taʼlim tashkiloti tegishli tuman (shahar) moliya boʻlimlariga har oyning 5-sanasiga qadar oʻtgan oyda taʼlim tashkilotiga haqiqatda qatnagan bolalar soni toʻgʻrisida maʼlumotni hamda taʼlim tashkilotida bolalar taʼminoti uchun ota-onalar (yoki ularning oʻrnini bosuvchi shaxslar) tomonidan toʻlangan toʻlov hujjatlarini ilova qilgan holda subsidiyalar olish uchun 2-ilovaga muvofiq buyurtmanomani tuman (shahar) maktabgacha taʼlim boʻlimlari bilan kelishilgan holda taqdim etadi. Bunda, hisobotga oyning kamida yarmida qatnagan tarbiyalanuvchilar soni kiritiladi. 14. Taʼlim tashkiloti tomonidan taqdim etilgan buyurtmanomaga asosan haqiqatda qatnagan tarbiyalanuvchilar soni mazkur Nizomning 4 — 6-bandlariga muvofiq aniqlangan summaga koʻpaytiriladi. 15. Tuman (shahar) moliya boʻlimlari hududdagi taʼlim tashkilotlari tomonidan taqdim etilgan buyurtmalarni umumlashtirib, subsidiyalarni ajratish uchun mazkur Nizomga 3-ilovaga muvofiq shaklda Oʻzbekiston Respublikasi Davlat budjetidan subsidiyalar ajratiladigan nodavlat maktabgacha taʼlim tashkilotlarining reyestrini tuzadi va hisobot oyidan keyingi oyning 10-sanasigacha tegishli gʻaznachilik boʻlinmasiga toʻlovni amalga oshirish uchun va yuqori turuvchi moliya organiga maʼlumot uchun taqdim etadi. 16. Oilaviy nodavlat maktabgacha taʼlim tashkilotlariga ajratiladigan subsidiyalarning 50 foizgacha boʻlgan miqdori taʼlim tashkilotining soʻroviga koʻra oldindan toʻlov shaklida joriy oyning 10-sanasiga qadar, qolgan qismi keyingi oyning 10-sanasigacha ajratilishi mumkin. 17. Gʻaznachilik boʻlinmasi ikki ish kuni mobaynida tuman (shahar) moliya boʻlimlari tomonidan taqdim etilgan reyestr asosida tegishli taʼlim tashkilotining tijorat banklaridagi hisobvaraqlariga subsidiyalarni belgilangan tartibda oʻtkazib beradi. 18. Belgilangan muddatda subsidiya olish uchun buyurtmanoma taqdim etmagan taʼlim tashkilotiga kechikkan oyi uchun subsidiya ajratilmaydi. 19. Tuman (shahar) moliya boʻlimiga subsidiyani ajratish uchun taqdim etilgan maʼlumotlarning asosliligi va toʻgʻriligiga taʼlim tashkilotining rahbari shaxsan javob beradi. 20. Taʼlim tashkiloti tomonidan subsidiya olish uchun tuman (shahar) moliya boʻlimiga taqdim etilgan maʼlumotlar va hujjatlarning soxtaligi aniqlanganda, ushbu muassasa Oʻzbekiston Respublikasi Davlat budjetidan subsidiyalar ajratiladigan nodavlat maktabgacha taʼlim tashkilotlarining reyestridan chiqariladi hamda buning hisobiga ortiqcha olingan subsidiyalar mahalliy budjetga qaytariladi. 21. Oylik subsidiya mablagʻlarining maqsadli sarflanishi yuzasidan nazorat Oʻzbekiston Respublikasi Maktabgacha taʼlim vazirligining ichki audit va moliyaviy nazorat xizmati hamda Oʻzbekiston Respublikasi Moliya vazirligining Davlat moliya nazorati organlari tomonidan amalga oshiriladi. 22. Mazkur Nizom talablarini buzganlikda aybdor shaxslar qonun hujjatlariga muvofiq javob beradi. Bosqichlar Subyekt Tadbirlar Bajarish muddati 1-bosqich Taʼlim tashkiloti Subsidiyalar ajratish uchun moliya organiga tegishli hujjatlarni ilova qilgan xolda ariza bilan murojaat qiladi. zaruratdan kelib chiqib 2-bosqich Moliya organi Taʼlim tashkilotlarining arizasini oʻrganib chiqadi va arizani qanoatlantirish yoki uni rad etish boʻyicha qaror qabul qiladi. Qaror qabul qilingandan soʻng taʼlim tashkilotini subsidiyalar ajratish yoki arizani rad etish toʻgʻrisida yozma shaklda, shu jumladan elektron axborot tizimi orqali xabardor qiladi. 5 ish kuni davomida 3-bosqich Taʼlim tashkiloti Tegishli tuman (shahar) moliya boʻlimlariga oʻtgan oyda taʼlim tashkilotiga haqiqatda qatnagan bolalar soni toʻgʻrisida maʼlumotni xamda taʼlim tashkilotida bolalar taʼminoti uchun ota-onalar (yoki ularning oʻrnini bosuvchi shaxslar) tomonidan toʻlangan toʻlov hujjatlarini ilova qilgan xolda subsidiyalar olish uchun buyurtmanomani beradi. hisobot oyidan keyingi oyning 5-sanasigacha 4-bosqich Tuman (shahar) moliya boʻlimlari Oʻzbekiston Respublikasi Davlat budjetidan subsidiyalar ajratiladigan nodavlat maktabgacha taʼlim tashkilotlarining reyestrini tuzadi va tegishli gʻaznachilik boʻlinmasiga toʻlovni amalga oshirish uchun va yuqori turuvchi moliya organiga maʼlumot uchun taqdim etadi. hisobot oyidan keyingi oyning 10-sanasigacha 5-bosqich Gʻaznachilik boʻlinmasi Taqdim etilgan reyestr asosida tegishli taʼlim tashkilotining tijorat banklardagi hisobraqamlariga subsidiyalarni belgilangan tartibda oʻtkazib beradi. Hisobot oyidan keyingi oyning 12-sanasigacha